Ամենայն Հայոց Կաթողիկոս Գարեգին Բ.-ի զուիցերիական դրամատունէ ներս անձնական հաշիւներուն հրապարակման նոյն օրը ՎԱՏԻՓ հարթակը կը գումարէր իր հերթական նիստը, Պոլսահայ հասարակութեան պատկանող վաքըֆներու հաշիւները վերադասաւորելու համար։ 6 Փետրուարի նիստին հարթակը ժողովականներուն ներկայացուց ելմտական յանձնախումբը, որ կը բաղկանար Պերճ Մենզիլճիօղլու, Քորայ Աշճը, Միհրան Գարագըզեան, Հերման Կիւրճեան, Մասիս Եոնթան, Մկրտիչ Քայա, Գէորգ Էրքան եւ Վարդավառ Ճաւաքէ։ Յանձնախումբը իբրեւ առաջին աշխատութիւն պիտի քննարկէ դպրոց ունեցող վաքըֆներու ելմտական ցուցակները։